A Bizottság 995/2001/EK rendelete
(2001. május 22.)
a Közösségen belüli nemzeti és regionális számlák európai rendszere (ESA 95) közös elveinek az adók és a társadalombiztosítási hozzájárulások tekintetében történő módosításáról szóló 2516/2000/EK európai parlamenti és tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2516/2000/EK európai parlamenti és tanácsi rendelettel [1] módosított, a Közösségben a nemzeti és regionális számlák európai rendszeréről (ESA 95) szóló, 1996. június 25-i 2223/96/EK tanácsi rendeletre [2] és különösen annak 2. cikkének (2) bekezdésére, valamint 3. cikkének (2) bekezdésére,
tekintettel az ESA 95 közös elveinek az adók és a társadalombiztosítási hozzájárulások tekintetében történő módosításáról szóló 2516/2000/EK rendeletre és különösen annak 5. cikkére,
mivel:
(1) Az ESA 95-ről szóló 2223/96/EK rendelet meghatározza a tagországok közösségi statisztikai adatszolgáltatási kötelezettségéhez szükséges beszámolókhoz használatos közös szabványokat, meghatározásokat, osztályozási elveket és számviteli szabályokat tartalmazó referenciakeretet, annak érdekében, hogy a tagállamok között összehasonlítható eredmények szülessenek.
(2) A 2516/2000/EK rendelet biztosítja a tagállamok között az összehasonlíthatóságot és átláthatóságot a túlzott hiány esetén követendő eljáráshoz az ESA 95-ben szereplő adók és társadalombiztosítási hozzájárulások elszámolása tekintetében. Az államháztartás nettó hitelkihelyezése/hitelfelvétele nem tartalmazhat olyan adókat és társadalombiztosítási hozzájárulásokat, amelyek beszedése bizonytalan.
(3) A 2516/2000/EK rendelet alkalmazására annak elfogadásától számított hat hónapon belül a Bizottság bevezeti a 2223/96/EK rendelet A. mellékletébe a szükséges változtatásokat.
(4) A 2223/96/EK rendelet 2. cikkének (2) bekezdése és 3. cikkének (2) bekezdése határozza meg azon feltételeket, amelyek mellett a Bizottság az ESA 95 módosításait elfogadhatja, különös tekintettel a fent említett rendelet B. mellékletében szükséges változtatásokra.
(5) A 96/174/EK határozattal [3] módosított 91/115/EGK tanácsi határozattal [4] létrehozott monetáris, pénzügyi és fizetésimérleg-statisztikákkal foglalkozó bizottság (CMFB) véleményének kikérése megtörtént.
(6) Az e rendeletben előírt intézkedések összhangban vannak a 89/382/EGK, Euratom tanácsi határozattal [5] létrehozott statisztikai programbizottság (SPB) véleményével,
ELFOGADTA EZT A RENDELETET:
1. cikk
A 2223/96/EK rendelet A. és B. melléklete e rendelet mellékletével összhangban módosul.
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ezt a rendeletet nem kell alkalmazni a tagállamok számára a 2516/2000/EK rendelet 7. cikkének (2) bekezdésével összhangban engedélyezhető átmeneti időszak alatt.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. május 22-én.